ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Αυγούστου 2005 για την παράταση της περιορισμένης αναγνώρισης του ελληνικού νηογνώμονα [κοινοποιηθείσα υπό τον αριθμό Ε(2005) 2940] (Το κείμενο στην ελληνική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2005/623/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία του 94/57/ΕΚ Συμβουλίου, της 22ας Νοεμβρίου 1994, σχετικά με κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (1) και ιδίως το άρθρο 4 παράγραφος 3, την επιστολή της 2ας Απριλίου 2004 των κυπριακών αρχών, με την οποία ζητείται η επέκταση στην Κύπρο της περιορισμένης αναγνώρισης του ελληνικού νηογνώμονα (ο οποίος στο εξής καλείται «ΕΝ») σύμφωνα με το άρθρο 4 παράγραφος 2 της οδηγίας 94/57/ΕΚ, την επιστολή της 7ης Σεπτεμβρίου 2004 των ελληνικών αρχών, με την οποία ζητείται η άνευ όρων παράταση της περιορισμένης αναγνώρισης του ΕΝ σύμφωνα με το άρθρο 4 παράγραφος 3 της εν λόγω οδηγίας, Εκτιμώντας τα ακόλουθα: (1) Η περιορισμένη αναγνώριση του άρθρου 4 παράγραφος 3 της οδηγίας 94/57/ΕΚ αποτελεί αναγνώριση που παρέχεται σε οργανισμούς που είναι γνωστοί ως νηογνώμονες, οι οποίοι πληρούν όλα τα κριτήρια εκτός εκείνων που ορίζονται στις παραγράφους 2 και 3 του τμήματος Α «Γενικά» του παραρτήματος, η οποία είναι περιορισμένη, ωστόσο, από απόψεως χρόνου και πεδίου εφαρμογής, προκειμένου να αποκτήσει ο εν λόγω οργανισμός περισσότερη εμπειρία. (2) Η απόφαση 2001/890/ΕΚ της Επιτροπής (2) αναγνώρισε τον ΕΝ για την Ελλάδα με βάση το άρθρο 4 παράγραφος 3 για περίοδο τριών ετών από 13ης Δεκεμβρίου 2001. (3) Η Επιτροπή επαλήθευσε ότι ο ΕΝ πληροί όλα τα κριτήρια του παραρτήματος της οδηγίας 94/57/ΕΚ, εκτός εκείνων που ορίζονται στις παραγράφους 2 και 3 του τμήματος Α «Γενικά» του εν λόγω παραρτήματος. (4) Από την αξιολόγηση που πραγματοποιήθηκε από την Επιτροπή διαπιστώθηκε επιπροσθέτως ότι ο ΕΝ πρέπει να συνεχίσει να αναπτύσσει το σύστημά του σχετικά με τους δείκτες ποιότητας προκειμένου να ενισχύσει την ικανότητά του στον τομέα της μέτρησης τόσο του κινδύνου όσο και των επιδόσεων. (5) Οι επιδόσεις του οργανισμού στον τομέα της ασφάλειας και της πρόληψης της ρύπανσης, όπως δημοσιεύτηκαν στο μνημόνιο συμφωνίας των Παρισίων, παρά το γεγονός ότι ήταν χαμηλές, παρουσιάζουν τάσεις μέτριας βελτίωσης το 2003, ενώ ο ΕΝ δεσμεύτηκε να επιτύχει επιδόσεις ανάλογες με εκείνες του μέσου όρου των αναγνωρισμένων οργανισμών. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής COSS η οποία ιδρύθηκε βάσει του άρθρου 7 της οδηγίας 94/57/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η περιορισμένη αναγνώριση του ελληνικού νηογνώμονα που χορηγήθηκε με την απόφαση 2001/890/ΕΚ παρατείνεται για περίοδο τριών ετών από την ημερομηνία έκδοσης της παρούσας απόφασης. Άρθρο 2 Οι επιπτώσεις της παράτασης της αναγνώρισης περιορίζονται στην Ελλάδα και στην Κύπρο. Άρθρο 3 Η παρούσα απόφαση απευθύνεται στην Ελληνική Δημοκρατία και στη Δημοκρατία της Κύπρου. Βρυξέλλες, 3 Αυγούστου 2005.

[Source: multi_eurlex | Tokens: 2826]